Eesti jalgpallikoondis kaotas Budapestis Ungarile 0:2 ja langes järgmiseks Rahvuste liiga hooajaks nõrgimasse divisjoni ehk D-liigasse.
Eesti alustas kohtumist teadmisega, et C-liigasse püsimajäämise nimel on vaja võita või saavutada suureskooriline viik. Viiendal minutil oligi külalismeeskonnal suurepärane võimalus juhtima minna, aga Ungari väravavaht Denes Dibusz tõrjus Madis Vihmanni pealöögi. Paar rünnakut hiljem karistasid ungarlased sarnases olukorras hoopis eestlasi, kui nurgalöögi suunas peaga väravasse keskkaitsja Willi Orban.
Avapoolajal jäi mitmes olukorras väljalöökidega hätta Eesti puurilukk Mihkel Aksalu, kelle otsa vaatasid meeskonnakaaslased ka pärast Ungari teist väravat 69. minutil. Aksalu hindas kaitsjatest rikošeti võtnud palli põrget veidi valesti ja kodumeeskonna kapten Adam Szalai tõstis selle peaga üle tema Eesti väravavõrku seisuks 2:0.
Budapestis saadud kaotus tähendab, et enne Eesti koondise viimast Rahvuste liiga matši Kreeka vastu ei ole enam võimalik grupi viimasest kohast pääseda ja nii tuleb hooajal 2020/21 mängida kõige nõrgemas ehk D-liigas. Eesti alagrupis alistas Kreeka koduväljakul Soome 1:0, lõpetades sellega soomlaste neli mängu kestnud võiduka seeria. Soomel on alagrupi liidrina 12, Kreekal teisena 9 ja Ungaril 7 punkti.
Mängu käik:
5. minut: Eesti jalgpallikoondisel on kohe kohtumises alguses suurepärane võimalus juhtima minna, kui Konstantin Vassiljev toimetab nurgalöögi täpselt Madis Vihmanni pea peale, aga kodumeeskonna väravavaht Denes Dibusz teeb mõnelt meetrilt hiilgava tõrje!
8. minut: mida üks ei suuda, teeb teine! Nurgalöök kasti ja Willi Orban suunab palli seitsmelt meetrilt võrku. Ungari juhib 1:0.
12. minut: Eesti puurivaht Mihkel Aksalu eksib väljalöögil ja ungarlased saavad kaugelt õnne proovida, Aksalu jõuab õnneks oma kohale tagasi.
19. minut: Aksalu teeb teise tõsise prohmaka, söötes oma karistusalas Ungari kapteni Adam Szalai jala peale, jätkuolukorras suudavad Eesti kaitsjad olukorra lahendada. Ei ole mäng Eesti esikinda jaoks hästi alanud.
32. minut: Ungari äärekaitsja Botond Barath leiab tsenderdusega karistusala lähistel vabaks jäänud Dominik Nagy ja viimane üritab otse õhust üle puusa lüüa, aga Szalai jääb palli teekonnale ette.
36. minut: Ungari ilusa kombinatsiooni järel saab karistusala paremast nurgast löögile Zsolt Kalmar, aga pall läheb veidi mööda.
Sellega on esimene poolaeg lõppenud. Ungari hoidis avapoolajal palli 56 protsenti ja tegi üheksa pealelööki Eesti kolme vastu.
47. minut: Aksalu heastab korraga mõlemad esimese poolaja apsakad, kui toob suurepärase refleksitõrjega välja avavärava löönud Orbani lähilöögi.
60. minut: Veidi varem põlvele haiget teinud Siim Luts keerutab paremal äärel kaitsjast mööda ja pääseb ka löögile, aga pall läheb Ungari väravast mööda. Eesti teeb ka esimese vahetuse, Ojamaa asemel tuleb mängu Zenjov.
69. minut: Aksalu ei hinda rikošeti võtnud palli põrget õigesti ja Adam Szalai lükkab selle peaga üle Eesti väravavahi võrku. 2:0 kodumeeskonnale.
77. minut: Täna päris korralikult klohmida saanud Lutsu vahetab välja Sander Puri.
82. minut: Konstantin Vassiljevi asemel sekkub vahetusest Ats Purje.
89. minut: Ungari tuleb suurte jõududega vasturünnakule, aga Balazs Dzsudzsaki löök läheb üle jala ning keerab Aksalu värava paremast postist mööda.
Enne mängu:
Eesti ja Ungari läksid viimati vastamisi A. Le Coq Arenal 15. oktoobril, kui väravaterohke kohtumine lõppes 3:3 viigiga. Meie Rahvuste liiga alagruppi juhib nelja mängu järel 12 punktiga Soome, Kreeka on kuue punktiga teisel kohal. Ungari on kogunud neli punkti, Eestil on kirjas üks punkt.
Eesti algkoosseis:
Toimetaja: ERR Sport